CELEX: 32021D0753
Language: hu
Date: 2021-05-06 00:00:00
Title: A Tanács (EU) 2021/753 végrehajtási határozata (2021. május 6.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról és az (EU) 2018/279 végrehajtási határozat hatályon kívül helyezéséről

2021.5.10.   
               
               
                  HU
               
               
                  Az Európai Unió Hivatalos Lapja
               
               
                  L 163/1
               
            
         A TANÁCS (EU) 2021/753 VÉGREHAJTÁSI HATÁROZATA
         (2021. május 6.)
         Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról és az (EU) 2018/279 végrehajtási határozat hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 287. cikkének 13. pontja értelmében Málta a hozzáadottérték-adó (héa) alóli mentességet biztosíthat az adóalanyok három csoportjának: azon adóalanyok, amelyek éves árbevétele nem haladja meg a 37 000 EUR-t, amennyiben az adóalany gazdasági tevékenysége elsősorban termékértékesítésből áll; azon adóalanyok, amelyek éves árbevétele nem haladja meg a 24 300 EUR-t, amennyiben az adóalany gazdasági tevékenysége elsősorban alacsony hozzáadottértékű szolgáltatások nyújtásából áll (magas levonható adó); és azon adóalanyok, amelyek éves árbevétele nem haladja meg a 14 600 EUR-t az egyéb esetekben, vagyis magas hozzáadottértékű szolgáltatások nyújtása esetén (alacsony levonható adó).
                  
               
                     (2)
                  
                  
                     Az (EU) 2018/279 tanácsi végrehajtási határozat (2) felhatalmazta Máltát arra, hogy 2024. december 31-ig a 2006/112/EK irányelv 287. cikkének 13. pontjától eltérő különös intézkedést alkalmazzon annak érdekében, hogy héamentességet biztosítson azon adóalanyok számára, amelyek gazdasági tevékenysége elsősorban magas hozzáadottértékű szolgáltatások nyújtásából áll (alacsony levonható adó), és amelyek éves árbevétele legfeljebb 20 000 EUR.
                  
               
                     (3)
                  
                  
                     A Bizottságnál 2020. október 20-án iktatott levelében Málta felhatalmazást kért arra, hogy 2024. december 31-ig a 2006/112/EK irányelv 287. cikkének 13. pontjától eltérő intézkedést alkalmazhasson, és mentesíthesse a héa alól azon adóalanyokat, amelyek gazdasági tevékenysége elsősorban alacsony hozzáadottértékű szolgáltatások nyújtásából (magas levonható adó) vagy magas hozzáadottértékű szolgáltatások nyújtásából (alacsony levonható adó) áll, és amelyek éves árbevétele legfeljebb 30 000 EUR (a továbbiakban: az eltérő intézkedés). A Bizottság további információkat kért a kérelemmel kapcsolatban, amelyeket a Bizottságnál 2020. november 9-én iktatott levél tartalmazott.
                  
               
                     (4)
                  
                  
                     A 2006/112/EK irányelv 395. cikke (2) bekezdése második albekezdésének megfelelően a Bizottság 2020. december 17-én kelt levelében továbbította Málta kérelmét a többi tagállamnak. A Bizottság 2020. december 18-án kelt levelében értesítette Máltát arról, hogy birtokában van a kérelem elbírálásához általa szükségesnek tartott valamennyi információnak.
                  
               
                     (5)
                  
                  
                     Tekintettel arra, hogy a megemelt értékhatár várhatóan csökkenti a kisvállalkozások héával kapcsolatos kötelezettségeit, így adminisztratív terheiket és megfelelési költségeiket is, és egyszerűsíti az adóhatóságok számára a héa beszedését, és mivel az csupán elhanyagolható mértékben befolyásolná a Málta által végső fogyasztói szinten beszedett héabevétel teljes összegét, indokolt felhatalmazni Máltát az eltérő intézkedés alkalmazására.
                  
               
                     (6)
                  
                  
                     Az eltérő intézkedés nem fogja hátrányosan érinteni az Unió héából származó saját forrásait, mert Málta az 1553/89/EGK, Euratom tanácsi rendelet (3) 6. cikkével összhangban kompenzációs számítást fog végezni.
                  
               
                     (7)
                  
                  
                     Az eltérő intézkedés alkalmazására való felhatalmazás hatályát időben korlátozni kell. Olyan időbeli hatályt kell megállapítani, amely lehetővé teszi az értékhatár hatékonyságának és megfelelőségének értékelését. Ezen túlmenően a kisvállalkozások számára egyszerűbb héaszabályokat megállapító (EU) 2020/285 tanácsi irányelv (4)2025. január 1-jei hatállyal törli a 2006/112/EK irányelv 287. cikkét. Indokolt tehát Máltát felhatalmazni arra, hogy 2024. december 31-ig alkalmazhassa az eltérő intézkedést.
                  
               
                     (8)
                  
                  
                     Az (EU) 2018/279 végrehajtási határozatot ezért hatályon kívül kell helyezni,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 287. cikkének 13. pontjától eltérve Málta felhatalmazást kap arra, hogy mentesítse a héa alól azon adóalanyokat, amelyek gazdasági tevékenysége elsősorban alacsony hozzáadottértékű szolgáltatások nyújtásából (magas levonható adó) vagy magas hozzáadottértékű szolgáltatások nyújtásából (alacsony levonható adó) áll, és amelyek éves árbevétele legfeljebb 30 000 EUR.
         
         
            2. cikk
            Az (EU) 2018/279 végrehajtási határozat hatályát veszti.
         
         
            3. cikk
            Ez a határozat a róla szóló értesítés napján lép hatályba.
            Ezt a határozatot 2024. december 31-ig kell alkalmazni.
         
         
            4. cikk
            Ennek a határozatnak a Máltai Köztársaság a címzettje.
         
         
            Kelt Brüsszelben, 2021. május 6-án.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 347., 2006.12.11., 1. o.
         
         
            (2)  A Tanács (EU) 2018/279 végrehajtási határozata (2018. február 20.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 54., 2018.2.24., 14. o.).
         
            (3)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).
         
            (4)  A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).